Sebastian Vettel je nemški dirkač Formule 1. Prvo priložnost v Formuli 1 kot testni in tretji dirkač je dobil v sezoni 2006 v moštvu BMW Sauber. Na petkovem prostem treningu je prvič nastopil na Veliki nagradi Turčije po tem, ko je bavarsko moštvo odpustilo Jacquesa Villeneuva, dotedanji testni dirkač Robert Kubica pa je dobil sedež stalnega dirkača. Prvo priložnost na dirki je dobil v sezoni 2007, ko Kubica po hudi nesreči na Veliki nagradi Kanade ni dobil dovoljenja za nastop na naslednji dirki za Veliko nagrado ZDA. Vettel je osvojil točko za osmo mesto, s čimer je izboljšal rekord za najmlajšega dirkača, ki se je uvrstil med točke. Pred tem je rekord držal Jenson Button, Vettel pa je bil na dan dirke star 19 let in 349 dni. Od Velika nagrada Madžarske ga je BMW Sauber posodil moštvu Toro Rosso, kjer je na mestu stalnega dirkača zamenjal Scotta Speeda. Dogovor med moštvoma velja do konca sezone 2007 in za sezono 2008. V zadnjem delu sezone 2007 je imel na dežni dirki za Veliko nagrado Japonske celo priložnost za stopničke, toda neprevidnost ob močnem zaviranju Hamiltona za varnostnim avtomobilom ga je stala uvrstitve. Je pa že na naslednji dirki za Veliko nagrado Kitajske, ki je prav tako potekala po mokri stezi, s četrtim mestom dosegel uvrstitev kariere.